‘Tripel ses’-opmerking: Hoofregter moet geloofsoortuigings vir homself houHoofregter Mogoeng Mogoeng. (Foto: GCIS) Dr. Glenda Gray, president van die Suid-Afrikaanse Mediese Navorsingsraad (MNR), sê hoofregter Mogoeng Mogoeng moet sy geloofsoortuigings vir homself hou wanneer hy die staat verteenwoordig. “Ons leef in ŉ sekulêre samelewing: Die staat en die kerk is afsonderlik van mekaar. Jy moet jou mening oor geloof vir jouself hou as jy die staat verteenwoordig. Jy moet ook nie betrokke raak by samesweringsteorieë nie,” het Gray gesê. Gray se opmerkings volg nadat Mogoeng verlede week in Tembisa in Gauteng ŉ gebedsbyeenkoms gelei en daar gesê het die Covid-19-entstof kan “tripel ses in mense se lewe inbring”. Die syfer 666 is ŉ oënskynlike verwysing na die duiwel. “As daar enige entstof is wat van die duiwel is en bedoel is om tripel ses in mense se lewe in te bring en hul DNS te korrupteer … Enige sodanige entstof, Here Almagtige God, mag dit deur vuur verwoes word,” het Mogoeng gebid. Sy gebed het gevolg op ŉ aankondiging van die Solidarity Fund dat ŉ betaling van R327 miljoen gedoen is as ŉ eerste stap om ŉ plek vir Suid-Afrika in die Covax-inentingsprogram te verseker. Die syfer verteenwoordig 15% van die algehele betalings om toegang tot entstof vir 10% van die bevolking – oftewel sowat ses miljoen mense – te verseker. Mogoeng het homself by ŉ mediakonferensie ná die gebedsbyeenkoms verdedig toe hy gevra is waar hy aan die idee kom dat “tripel ses”, oftewel drievoudig ses, in ŉ entstof ingebou kan wees en het gesê dit is sy grondwetlike reg om te bid. Ten spyte daarvan dat hy die Covid-19-entstof verdoem het, het Mogoeng by dieselfde mediakonferensie gesê hy “weet niks van entstowwe nie” en dat sy gebed afgelei is van ŉ advertensie wat daarop sinspeel dat ŉ internasionale organisasie dit kwansuis oorweeg om entstofsertifikate verpligtend vir reise te maak. Mogoeng het ook gesê hy is nie gekant teen alle entstowwe nie, net dié wat skadelik vir mense is. Die president van die MNR het teruggekap en gesê entstowwe is die boustene van openbare gesondheid. “Ons moenie toelaat dat onwetenskaplike opvattings die reaksie op openbare gesondheid ondermyn nie. Entstowwe vorm die boustene van openbare gesondheid. Daarsonder sou masels, polio en pokke nie uitgewis kon word nie,” het Gray gesê. “Sonder entstowwe sal ons kinders masels kry, pneumokokkale longontsteking en hemofiliese meningitis. Sal ons verhoed dat ons entstowwe kry om dit te voorkom?” Die menseregtegroep Africa4Palestine het reeds ŉ klag teen Mogoeng by die Regterlike Dienskomitee oor die opmerking aanhangig gemaak. Muhammed Desai, direkteur van die organisasie, het gesê hulle steun vryheid van spraak, maar as hoofregter van Suid-Afrika het Mogoeng ŉ gedragskode om aan te voldoen.